Hlina, Alojz, poslanec NR SR (2015-05-14):
Vážený pán predsedajúci, vážení členovia vlády, vážené kolegyne, kolegovia, pokúsim sa byť stručný. Ja som mal tri interpelácie. Prvá interpelácia sa týkala toho, že koľko náš štát, teda respektíve, koľko zdravotníckych zariadení, ktoré patria pod gesciu ministerstva zdravotníctva, z nich má CT prístroj? V akej cene? Kedy ho kúpili? To bola vlastne takáto súborná informácia, prišla mi. Môžeme skonštatovať, že máme 34 pod gesciou ministerstva zdravotníctva týchto prístrojov v celkovej hodnote, ungefähr, približne 38 mil. eur. To znamená, naši občania cez miliardu slovenských korún zaplatili za tie CT prístroje. Tých 34 prístrojov by vošlo sem úplne s prehľadom. To nie je zase až také veľké. Miliardu sme za to dali. Tak bolo by dobré, keby prípadne aj ľudia sa na to vyšetrenie dostali. Kto chce, si môže pozrieť potom aj na stránke NR SR, že kde aké kúpili. Nebudem tu zaťažovať tými sumami. Sú to samozrejme miliónové sumy. Ten prístroj stojí veľa a na Slovensku plus krát dva. Čiže ak sme dali miliardu alebo viac ako miliardu starých korún do CT, len do CT prístrojov, to nie sú emerká, to sú len CT prístroje, tak potom hneď preskočím na druhú moju interpeláciu. A to bola tá, že či ministerstvo zdravotníctva je pripravené na určitú súčinnosť pri apdejtovaní stránky ctpristroj.sk. Deklaroval pán minister, že áno. Len potrebuje vedieť bližšie detaily. Čiže ja navrhujem nasledovné: Stránka www.ctpristroj.sk je prihlásená na moje meno. Ja som aj niečo zaplatil ľuďom, ktorí postavili základnú kostru. Teraz prehlasujem, že za nula euro, alebo, ja neviem, jak sa to robí, alebo za jedno euro, ale to zase by nemuselo verejné obstarávanie, ju prevediem na ministerstvo zdravotníctva pod tou podmienkou, že ministerstvo zdravotníctva na svojej stránke bude ju spravovať. A to, ako je tá kostra postavená, to znamená, že týchto 34 svojich cétečiek bude apdejtovať na, povedzme si na akej, či na týždennej, na týždennej minimálne báze by malo apdejtovať, že aká je aktuálne čakacia doba na ktoré cétečko v ktorom meste. To má význam nie pre mňa, ja na tom nezbohatnem ani neschudobniem. To má význam pre pacientov. A bude to prvá, by som povedal, jedna taká perlička aj na stránke ministerstva zdravotníctva. Ale to som to už tu hovoril, že na stránke ministerstva zdravotníctva nie je slovo pacient v tej prvej stránke, čo je ako podľa mňa zaujímavé. Čiže som pripravený bez problémov ju tam previesť a myslím si, že si pomôžeme. Bol by som rád, keby ministerstvo zdravotníctva akceptovalo túto ponuku, aby ju spravovalo, túto stránku. A ľudia si budú môcť pozrieť, že keď má ísť na CT vyšetrenie a v Bratislave sa čaká mesiac a pol, a keď si klikne, že v Piešťanoch sa čaká dva týždne, tak možno si niekto povie, skočím do Piešťan. Viete, niekedy fakt aj týždeň, aj deň hrá úlohu. Čiže minimálne ten prvý krok by sme spravili, že zistíme, kde sú aké čakacie doby, a potom môžme prípadne na tomto pracovať ďalej. Čiže berte to ako moju dobrú vôľu a príspevok k tomuto problému. V prípade, že ministerstvo zdravotníctva nezareaguje na moju ponuku, zvážim ďalšie kroky. Ďalej som sa pýtal pána Počiatka, že ako je možné, že dve súkromné firmy zaviažu tretí subjekt k nejakému plneniu, hej? To v zásade, v princípe dva subjekty zaviažu tretí, aby niečo plnil. To je podľa zvláštne. V našom prípade sme svedkami naozaj vecí, ktoré nemajú možno precedens, že dve súkromné firmy svojím zmluvným aktom zaviazali štát k plneniu. To je tá povestná zmluva medzi SkyTollom a PayWellom. To znamená, SkyToll s PayWellom sa dohodol, vytvorili nejaký zmluvný akt a týmto zmluvným aktom zaviazali štát, aby platil za overovanie palivových kariet. Všetci dobre vieme, už sme to tu počuli, nie málo, lebo však chlapci na Cypre, jeden by neveril, aký tam je drahý život. Čiže tá miliarda, tu pod miliardu sa nejde, hej, v starých korunách, tá miliarda na ten Cyprus odíde. Minister mi v zmysle najlepších tradícií ministerstva dopravy a arogancie, ktorá ide jak taký odor okolo pána Počiatka, tak presne v tomto zmysle odpovedal, že mi nemá čo v zásade na túto otázku odpovedať, lebo sa ho netýka. Že sa mám pýtať niekoho, koho sa týka. Tam mi prípadne, by som ocenil, že keby povedal, že koho sa mám pýtať? Lebo tá, celá tá záležitosť sa týkala jeho ministerstva. Ale dobre. Vypočujem teda, zahrám sa na blbého, že vypočujem teda to odporúčanie a budem interpelovať pána Boreca, že ako je možné, znova položím tú istú otázku, ako je možné, že dva subjekty sa dohodnú, že tretí subjekt zaviažu k nejakému plneniu? Lebo toto sa tomuto biednemu štátu stalo. Naozaj. Tu sa dvaja dohodnú, že štát im bude platiť. Ja s Mičovským sa dohodnem, spravíme dneska večer zmluvu pri pive, že štát nám bude platiť 15 rokov. Za čo? A čo ja viem? Za niečo. Niečo vymyslíme (vyslovené s pobavením). Po druhom pive to pôjde ľahšie. A proste to tak bude. Proste, viete, či si niekto uvedomuje tú absurditu toho, že čo je vlastne v tejto krajine možné. Naozaj je to zmluvný akt dvoch firiem, ktoré sa dohodli, a keď sa dopytoval, myslím, pán Zajac, že o zverejnenie tej zmluvy, ktorá by odhalila, že čo to vlastne dohodli, tak pán Počiatek odpovedal, že to nemôže zverejniť, lebo to je zmluvný akt dvoch súkromných firiem. Čiže ja sa ešte raz s pánom Mičovským dohodnem, že nám štát bude platiť dvadsať rokov za niečo, takú miliardu, minimum, a keby sa náhodou nejaký vrták pýtal, ako pán Zajac, že čo sme sa vlastne dohodli, tak to je tajné. Viete, to je naozaj, ľudia, pre vás prípadne, ktorí, vás ešte to chvíľku aj zaujíma alebo aspoň trošku máte kritického myslenia v sebe, toto sa naozaj stalo nie vo filme. To nie je Hitchcock, to nie je absurdné divadlo, to neni, ja neviem, čo to je, to je Slovenská republika rok 2014 až 2015. Toto naozaj sa stalo u nás. Ďakujem pekne. A v zásade len technicky, nemá význam sa nechať pokorovať, hej. Čiže, samozrejme, nie som spokojný (vyslovené s pobavením) s odpoveďami, ale nežiadam o tom hlasovať. Ďakujem.